རེ་སྒུག། བརྩམས་སྒྲུང་།

ཟླ་བ་གཞོན་ནུས།
༡
་་ཝེ། ཁྱེད་ཀྱིས་ག་རེ་བྱེད་ཀྱིན་ཡོད།་་
རྒྱབ་ལོགས་ནས་གྲགས་འོང་བའི་སྐད་སྒྲ་འདིས་ངའི་སེམས་འཚབ་ཀྱིས་ ལྡིང་གིན་པའི་སྙིང་གི་ལྟིག་སྒྲའང་ལྷོད་འཇགས་སེར་བཏང་བྱུང་བས། མྱུར་དུ་ཁ་ཕྱིར་འཁོར་དུས་ཡིན་པ་ནི་དུས་འཁོར་ཐང་ལ་བློར་འཛིན་དུ་བསྐྱོད་རྗེས་ ཕྱིར་ཉལ་ཁང་དུ་ལོག་བཞིན་པའི་བསྟན་འཛིན་རེད་འདུག
་་ཨོ། ངས་ཅང་བྱེད་ཀྱིན་མེད།་་གསང་བ་མི་རྟོགས་ཕྱིར། ངས་རྫུན་མི་གཏམ་ཀ་མེད་བྱུང༌།
་་ཞལ་ལག་གཏང་གྲབས་འདུག་པས། ཕེབས་རྒྱུ་མིན་ནམ།་་
་་ཁྱེད་སྔོན་ལ་ཕེབས་དང༌། ང་ག་ལེར་ཡོང་གི་ཡིན།་་
་་ཨེའི། སྙིང་སྡུག་ལ་སྒུག་གིན་ཡོད་པ་མིན་ནམ།་་ཞེས་གོམ་འགའ་སྤོས་རྗེས་ཕྱིར་འཁོར་ནས་ བསྟན་བཤིག་གི་རྣམ་འགྱུར་དང་བཅས་བཤད་བྱུང་བར། ངས་མྱུར་དུ་མགོ་བོ་ཐད་དུ་གཡུག་བཞིན་མིན་པའི་བརྡ་བསྟན་མོད།
ཁོ་རང་གིས་ཡང་བསྐྱར་བསྟན་བཤིག་གི་རྣམ་འགྱུར་ཞིག་བསྟན་རྗེས་ཁྱེད་ཀྱི་ཚུགས་ཀར་གཅིག་ལྟོས་དང་ཟེར།
་་རང་རྒྱུད་གཏོགས་པའི་སྡུག་བསྔལ་གྱིས།།
གང་ཞིག་གཞན་གྱི་སྡུག་བསྔལ་ཀུན།།
ཡང་དག་བསལ་བར་ཀུན་ནས་འདོད།།
སྐྱེས་བུ་དེ་ནི་མཆོག་ཡིན་ནོ།།་་ཞེས་ལྡབ་བེ་ལྡིབ་བེ་ཞིག་སྐྱོར་ ཞོར་དུ་འགྲོ་བཞིན་པའི་ཁོང་གི་རྒྱབ་གཟུགས་ལ་བལྟས་ཏེ། ང་རང་རང་དབང་མེད་པར་ཁོང་དགོད་ཅིག་ཤོར་བྱུང༌།
ལོ་རེའི་ངག་རྒྱུགས་དང་རྒྱུགས་སྤྲོད་ལ་ཉེ་བའི་དུས་སུ་སྐྱོར་ སྦྱོང་དང་བློར་འཛིན་ལ་བྲེལ་བའི་སློབ་མ་ནི་ལྡབ་འགྱུར་གྱིས་མང་དུ་འགྲོ་བ་དང༌། ནངས་དགོང་ལ་ཧུར་བརྩོན་བྱེད་པའི་སློབ་མའི་ཁ་གྲངས་ཀྱང་ངེས་ཅན་དུ་འཕེལ་བར་མ་ ཟད། དཔེ་མཛོད་མདུན་ཐང་དུའང་་་གདུལ་བྱ་་སྐྱོང་མཁན་དང༌། ་་བླ་མ་་འཚོལ་མཁན་ཡང་སྐོར་དང་སྐོར་བྱས་ནས་མཐོང་རྒྱུ་ཡོད་པས། ངས་རྟག་པར་དུས་སྐབས་འདི་འདྲ་ཞིག་ལ་ཕྱི་ལོགས་ནས་མགོ་འཁྲིད་དམ་ལྟ་སྐོར་བ་ཆ་ མེད་འདྲ་ཕེབས་ཚེ། ཡིད་སེམས་དབང་མེད་དུ་ཤོར་ངེས་རེད་སྙམ་གྱི་ཡོད།
༢
ཨོ། ཁོ་མོ་ད་དུང་མི་སླེབས་པ་འདི་ཅི་ཡིན་ནམ། མོས་ང་རང་འདིར་བོས་སོང་ཟེར་བས་དོན་དངོས་སུ་ཅི་ཞིག་བཤད་བསམས་པ་ཡིན་ནམ། བརྩེ་འཕྲིན་དེ་མོའི་ཕྱག་ཏུ་འབྱོར་ཡོད་དམ། གལ་ཏེ་འབྱོར་ཟིན་པ་ཡིན་ན་མོས་དེ་རིང་བདག་ལ་ལན་ཅི་འདྲ་ཞིག་སྤྲད་སྲིད་དམ། ཆུ་ཚོད་གཅིག་ལྷག་གི་རིང་ལ། ངས་མོ་རང་ངའི་མདུན་དུ་ཇི་ལྟར་འཐོན་འོང་སྙམ་པ་དང༌། ཐོན་ནས་ཀྱང་ཅི་ཞིག་བཤད་འོང་སེམས་ཞོར། དྲི་རྟགས་མང་པོའི་ཀློང་ན་སྐར་ཆ་རེ་རེའང་སེམས་འཚབ་དང་རེ་དོགས་དཀྲུགས་ནས་ སྐྱེལ་གྱིན་ཡོད་མོད། ད་དུང་མི་སླེབས་པ་འདི་ང་ལ་བསམ་གཟས་ནས་སྡུག་པོ་གཏོང་གི་ཡོད་པ་མ་རེད་དམ་སྙམ་ བཞིན་དེ་བས་སྡོད་བཟོད་མི་བདེ་བར་གྱུར།
ངོ་ཚ་དང་འཚེར་སྣང་གིས་གཙེས་ཀྱིན་པའི་བདག་གི་སེམས་པ་འདི་ལྷོད་ ལ་འབབ་ཆེད། ངས་རང་ཉིད་བགྲོད་ཀྱིན་པའི་ལམ་ཕྲན་འདིའི་གཡས་གཡོན་གྱི་ཁོར་ཡུག་ལ་དོ་སྣང་ བྱེད་མགོ་བརྩམས་པ་ཡིན། ཆུ་ཚོད་དྲུག་པ་ཡོལ་ཟིན་པས་ཡོད་ཚད་མག་མོག་ཏུ་གྱུར་འདུག་ཀྱང༌། ལམ་འགྲམ་དག་ཏུ་བསྟར་ནས་བཙུགས་ཡོད་པའི་གློག་སྒྲོན་དག་སྤར་བྱུང་བས། སློབ་གྲའི་ར་སྐོར་ནང་ལ་སྔར་བས་མཛེས་ཉམས་ཤིག་བསྣན་སོང༌། ང་རང་གིས་གོམ་པ་ཡང་མོར་ལེན་ཞོར་མདུན་དུ་བསྐྱོད་པ་ཡིན། ཧཱ། ལྟོས་དང༌། ཡིད་དུ་འོང་བའི་ནགས་བྱི་ཆུང་ཆུང་ཞིག་ངའི་མདུན་ཕྱོགས་སུ་ང་ལ་རྒྱབ་བསྟན་ནས་ གྲགས་འགུལ་ཅི་ཡང་མེད་པར་འཛུགས་སེར་ལངས་ནས་འདུག་པས། ཁོང་གིས་ཀྱང་ཁ་ཟས་འཚོལ་དུ་ཆས་པའི་རང་ཉིད་ཀྱི་དགའ་མར་སྒུག་གིན་ཡོད་པ་འདྲ། ངས་ཁོང་ལ་སེམས་ཁྲལ་ཡོད་སྲིད་ཀྱང་ང་ལྟར་འཚེར་སྣང་འདྲ་ཡོད་དམ་སྙམ་པའི་མཚར་ སྣང་དང་བཅས་ཏེ། ་་ཝེ། ཁྱེད་ཀྱིས་ཀྱང་རང་ཉིད་ཀྱི་དགའ་མར་སྒུག་གིན་ཡོད་དམ།་་ཞེས་དྲིས་པར། ཁོ་རང་མཆོངས་སྟངས་ཁ་ཤས་ཀྱིས་བདག་གི་མིག་ཡུལ་ནས་ཡེར་སོང་བས། ང་རང་གིས་རང་གི་ཁ་ལ་ཐལ་ལྕག་ཅིག་གཞུས་ཏེ། ད་ཅི་དྲི་བ་མ་དྲིས་པར་དོན་དག་ཅི་འབྱུང་ལ་ཁ་རོག་གེར་བལྟས་ཡོད་ན། ཁོང་གིས་དོན་དངོས་སུ་ཅི་ཞིག་བྱེད་ཀྱིན་ཡོད་མེད་ཤེས་ཐུབ་ངེས་སྙམ་བཞིན་བྱུང་ ཟིན་གྱི་ནོར་འཛོལ་དང་ཧོལ་རྒྱུགས་ལ་ལེ་བདའ་བྱེད་མགོ་བརྩམས།
ནགས་བྱི་ཆུང་ཆུང་སྙིང་ལ་རྗེ་བོ་དེ་གར་སོང་ཆ་མེད་དུ་གྱུར་སྟབས། ང་རང་གིས་གོམ་ཁ་ཕྱིར་བསྐོར་བ་ཡིན། པད་འབྱུང་ཁང་ཚན་ནས་ལག་ཏུ་ཇ་མོག་རེ་ཐོགས་ཏེ་སློབ་གྲོགས་རྣམས་ཆད་ཆད་མཐུད་ མཐུད་ཀྱིས་ཕྱི་ལོགས་སུ་འོ་མ་ཉོ་རུ་ཐོན་གྱིན་འདུག་པས། ཞལ་ལག་བཏང་ཟིན་པ་རྟོགས་ཐུབ། ཁོ་མོ་ད་དུང་མི་སླེབས་པ་ཅི་ཡིན་ནམ། ཁོ་མོས་ཡི་གེ་དེ་མཐོང་རྗེས་ཁོང་ཁྲོ་ལངས་ཡོད་པ་ཡིན་ནམ། ཡིན་མི་སྲིད་དེ། ཁོང་ཁྲོ་ལངས་ཡོད་ན་དེ་རིང་ཞོགས་པར་འཛིན་ཁང་དུ་ནམ་རྒྱུན་གྱི་འཛུམ་མདངས་དེ་ སྟོན་མི་སྲིད་པས་ཅུང་ཙམ་སྒུག་ན་ཡོང་ངེས་ཡིན་བསམ་ཞོར་ངེད་གཉིས་ཁོམ་སྐབས་སུ་ རྒྱུན་དུ་འགྲོ་བཞིན་པའི་ལམ་ཕྲན་ཀྱ་ཀྱུ་དེའི་ཕར་ཕྱོགས་ཀྱི་ཆུ་རྫིང་ཆུང་ཆུང་ དེའི་འགྲམ་དུ་ག་ལེར་བསྐྱོད་པ་ཡིན།
༣
ཆུ་རྫིང་གི་ཆུ་ངོས་ཀྱི་ཆ་མང་ཆེ་བ་པད་མའི་ལྗང་སྣུམ་གྱི་འདབ་ལོས་ བཀབ་འདུག་པས། གསེར་ཉ་ཆ་གཅིག་ཡོད་པ་དེ་གཉིས་ཀྱང་མི་མཐོང་བར་གྱུར་འདུག ངས་ངེད་གཉིས་ཀྱིས་དེ་གཉིས་ལ་ཁ་ཟས་འདྲ་མིན་གཏོར་དུས་ཀྱི་སྐད་རྒྱག་སྟངས་ལྟར་ དུ་ཁོ་གཉིས་ཀྱིས་ཉན་ལོབས་སུ་སོང་ཡོད་པའི་སྐད་དེ་བརྒྱབ་པར། གསེར་ཉ་དེ་གཉིས་མྱུར་སྟབས་ཀྱིས་ཆུ་རྫིང་གི་ཟུར་ཞིག་ནས་འབུར་ཙམ་འབུར་ཙམ་བྱས་ བྱུང་བར་ཆུ་རྫིང་དུ་ལྡོག་གཟུགས་ཀྱིས་འཆར་བའི་གློག་སྒྲོན་གྱི་ཤེལ་ཏོག་ཉ་གང་ ཟླ་དབྱིབས་དེའང་རླབས་ཀོར་གྱི་ཆེར་བསྐྱེད་དང་བསྟུན་ཏེ་ཆག་གྲུམ་དུ་གྱུར་སོང༌། ངས་ད་ཐེངས་ལག་ལ་ཅི་ཡང་བཟུང་མེད་པས། ཁོང་གཉིས་ཀྱིས་གདང་བཙུམ་རེས་ཀྱིས་བྱེད་བཞིན་པའི་ཁ་ལ་ཅེར་ཏེ། ཁོང་གཉིས་ཀྱིས་ཀྱང་ངེད་གཉིས་བསྐྱར་དུ་འོང་བར་རེ་ཞིང་སྒུག་གིན་ཡོད་པ་རེད་ཨང་ སྙམ་བཞིན་ཡང་བསྐྱར་ངའི་སེམས་ངོགས་སུ་ལྷོད་འཇམ་གྱི་ཁོ་མོ་བཞུར་བྱུང༌། ཁོ་མོ་ནི་སློབ་སྦྱོང་ལ་དོ་སྣང་ཆེ་བར་མ་ཟད། སྲོག་ཆགས་ཀྱི་རིགས་ཏེ། བྱ་བྱེའུ་འབའ་འབུ་ཐམས་ཅད་རྟག་ཏུ་སྙིང་རྗེ་དང་གཅེས་པས་སྐྱོང་མཁན་ཞིག་ཡིན་པས། དུས་ད་ལྟ་བསམ་ན། ང་རང་མོ་ལ་འདི་ལྟར་དགའ་ཞིང་དུངས་དགོས་དོན་ཡང་རྒྱུ་རྐྱེན་འདི་དག་གིས་ཡིན་པ་ འདྲ།
དྲན་ཡུལ་དུ་ནམ་ཡང་ངང་ངམ་ཤུགས་ཀྱིས་འཆར་འོང་བ་ནི། ཟླ་འོད་ཆེམ་ཆེམ་དུ་འབབ་པའི་སྟོན་ཟླ་བརྒྱད་པའི་ཚེས་བཅོ་ལྔའི་མཚན་མོ་ཞིག་ལ། བདག་གིས་སེམས་ཀྱིས་འཐག་ཅིང་སྙིང་ལ་བསྙལ་བའི་རྒུམ་ཆང་ལྟ་བུའི་སྙན་ངག་ཅིག ཟླ་ངོགས་ཀྱི་མཚན་ལྗོངས་འཆན་ཡན་གྱིས་ཕྱུག་པའི་འགྱུ་བག་ཁྲོད་ནས། ཁོ་མོ་ལ་དམིགས་བསལ་གྱི་ལེགས་སྐྱེས་སུ་ཕུལ་བ་དུས་ད་ལྟའང་ཡིད་ལ་གསལ་ལྷང་ངེར་ འདུག་པ་དེ་རེད། ཁོ་མོའི་རྣ་བར་འཇེབས་པའི་དགོད་སྒྲ་དང་ལྷན་དུ་བདག་གིས་ཤེད་ཀྱིས་གྱེར་བའི་ སྙན་ངག་དེའི་ཚིགས་བཅད་ཁ་ཤས་ད་དུང་རྣ་ལམ་ན་ལྷང་ལྷང་དུ་གྲགས་བཞིན་པ་འདི་ལྟ་ སྟེ། བརྩེ་བ་འོད་ཀྱིས་འཕྲོ་་བའི་ཟླ་ངོགས་ཀྱི་ལྡུམ་ར།།
སེམས་པ་ཕྱག་གིས་འགྱོགས་པའི་ན་གཞོན་གྱི་བརྩེ་འདང༌།།
བྱད་བཞིན་འཛུམ་དུ་འཁྱིལ་བའི་ཕྱུགས་ཆུང་གི་འཇོ་སྒེག།
འདོད་ལྡན་མིག་དབང་འཕྲོག་པའི་གཞི་མ་རུ་བསྟབས་འདུག།
ཆུ་དྭངས་རྫིང་བུར་ཟགས་པའི་འོད་དཀར་གྱི་ཟླ་གཞོན།།
ལྗང་སྣུམ་པད་འདབ་མཉེན་མོའི་སེང་རས་ཀྱི་ཕག་ནས།།
ཤབ་ཤུབ་སྙིང་གཏམ་མཆེད་པས་མཚན་གུང་གི་ལྷིང་འཇགས།།
དཀྲོགས་ལ་མཚར་སྣང་སྟོང་གི་རྣ་བ་དེ་བླགས་འདུག།
སྐར་ཚོགས་བྱེ་བས་བཏུམས་པའི་ཉ་གང་གི་ཟླ་བ།།
མཛའ་མོ་གློ་བ་དགའ་བའི་བཞིན་སྣོད་དུ་འདོད་ནས།།
སྲིད་རིང་གནམ་སྐས་སྐྱོར་བའི་དགུ་ཚིགས་ཀྱི་རྨུ་ཐག།
ཟླ་བ་ཕྱག་གིས་ལེན་པའི་རྨི་ལམ་དུ་བཟུང་འདུག།
ལོ་ཟླ་ནི་ཆུ་དང་རླུང་བཞིན་བཞུད་ན་ཡང༌། བརྩེ་བས་ལྟེམས་པའི་ཉིན་ཞག་དག་མིག་སྔ་རུ་འདི་ལྟར་གསལ་ཞིང་ཐིངས་པ་ནི་སུ་ཞིག་ གིས་ཆེད་དུ་བཟོས་པ་དང་གང་ཞིག་གིས་བྲིས་ནས་བཤམས་པ་བཞིན།
འབྲེལ་འདྲིས་ཀྱི་རྒྱུད་རིམ་ཁྲོད་དུ། ང་ལ་བག་ཆགས་ཆེས་ཟབ་པ་དང་བསམ་གཞིག་གི་རྨ་ཁ་ཆེས་ཆེན་པོ་ཞིག་བཞག་པ་ནི། ཉིན་ཞིག་ལ་གངས་རིའི་གླེང་གཞི་ལས་འཕྲོས་ཏེ་ཁོ་མོས་ཁ་བའི་འདབ་མ་མཇལ་མ་མྱོང་ ཚུལ་བརྗོད་པ་དེ་རེད། སྐད་ཆ་དེ་གོ་མ་ཐག་ང་ལ་གློག་གིས་བརྒྱབ་པ་ལྟ་བུའི་གདུང་ཚོར་ཞིག་བྱུང་ལ། དེ་དང་མཉམ་དུ་ཡ་མཚན་པ་དང་ཡིད་མི་ཆེས་པའི་བསམ་ཚོར་ཞིག་ཀྱང་སྐྱེས་མོད། ཞིབ་ཏུ་བསམས་རྗེས་དེར་ཡང་ཁག་ཅི་ཡང་མེད་པ་རྟོགས་བྱུང༌། ཁ་བའི་འདབ་མ་མཐོང་མ་མྱོང་ཞིང༌། ཁ་བའི་གདན་དུ་བསྡད་མ་མྱོང་མཁན་གྱི་ཁ་བ་རི་བ་ནི་ཁོ་མོ་གཅིག་བུ་ཙམ་ག་ལ་ཡིན། འདི་ཡང་མི་ལོ་ལྡ་བཅུའི་སྐྱོ་གར་ཁྲོད་ཀྱི་ཆ་ཤས་ཤིག་མ་ཡིན་ནམ། རེ་སྒུག་གི་ལོ་ཟླ་སྐྲ་ལོ་དང་དཔྲལ་བར་བྲིས་བྲིས་ཏེ། ད་དུང་ཇི་ཙམ་ཞིག་ལ་རེ་ཞིང་སྒུག་དགོས་ཨང༌། རེ་སྒུག་གི་སེམས་པ་བསམ་གཞིག་གི་སྣེ་མོར་བཏགས་ཏེ་གཉིད་ལ་ཞུགས་པའི་མཚན་མོ་ དེར། ཁ་བའི་གཞི་རུ་ཁོ་མོ་དང་ལྷན་དུ་ལག་རྡང་སྦྲེལ་ནས་སྐྱོད་བཞིན་པའི་རྨི་ལམ་ཞིག་ རྨིས་བྱུང་ལ། རེ་སྒུག་གི་ཁ་བ་མིག་ཀོང་ལས་བཞུར་ཏེ་སྔས་གཞི་བརླན་པའང་ཞོགས་པའི་སྐྱ་མདའ་བཏང་ བ་མཉམ་དུ་མ་གཏོགས་ཚོར་མ་བྱུང༌།
ང་རང་ཨར་འདམ་གྱིས་འཇམ་ཞལ་བྱས་ཡོད་པའི་རྫིང་ཁར་ཙོག་པུར་བསྡད་ ནས། ཆུ་ཁར་ལྷོད་ཀྱིས་གཡེང་བའི་གསེར་ཉ་གཉིས་ཆ་ལ་ལྟ་ཞོར་ལྟ་ཞོར་དུ། རེས་གསལ་རེས་རིབ་ཀྱི་དྲན་པ་དེ་ཡང་བསྐྱར་རང་དབང་མེད་པར་ཁོ་མོའི་ཕྱོགས་སུ་ བསྐྱོད་བྱུང༌། རྟག་ཏུ་གཟའ་སྤེན་པའི་ཕྱི་དྲོའི་ཆུ་ཚོད་གཅིག་རིང་གི་ཟུར་ཁྲིད་དེ་མཇུག་རྫོགས་ རྗེས། ང་རང་ཁོ་མོའི་འདོད་དོན་ལྟར། བག་ལེབ་བཞར་མ་འགའ་ཉོས་ཏེ་མོ་དང་མཉམ་དུ་གསེར་ཉ་དེ་གཉིས་དང་ཉ་ཕྲུག་དེ་ཚོར་ གསོལ་སྟོན་རེ་བཤམ་དུ་འགྲོ་དགོས། ཁ་ཟས་ལ་འབད་ཀྱིན་པའི་ཉ་ཕྲུག་དག་ལ་བལྟས་ཏེ། ཁོ་མོའི་བཞིན་རས་ལས་ཡིད་ཚིམས་ཀྱི་པད་མའི་མེ་ཏོག་བཞད་འདྲའི་འཛུམ་མདངས་དེ་ མངོན་འོང་ངེས་ལ། དེ་ལ་ལྟ་ཞོར་དུ་ང་རང་ལའང་དགའ་ཚོར་རེ་སྐྱེ་བར་བྱེད་ཅིང༌། ང་རང་ཡང་ཁོ་མོ་དང་འདྲ་བར་ལྐོག་ལྐོག་སུད་སུད་ཀྱི་ལས་ཀ་འདི་འདྲའི་རིགས་བྱེད་ རྒྱུར་ཤིན་ཏུ་མོས་སྟབས། ངས་ནམ་ཡང་ཁོ་མོའི་རེ་འདོད་ལ་སྣང་མེད་དང་འབྲས་མེད་བྱས་མ་མྱོང༌།
ཉི་འོད་དྲོད་བུག་གེར་འགྱེད་པའི་ཉིན་ཞིག་ལ། ངེད་གཉིས་ཀྱིས་ནམ་རྒྱུན་བཞིན་ཆུ་རྫིང་འདིའི་ཁ་རུ་བསྡད་དེ། ཕྱོགས་ཡར་མར་ལ་ལབ་གླེང་བྱེད་དུས། ཁོ་མོས་གསེར་ཉ་ཆ་འདི་ཆུ་མོ་གང་གཱར་བསྐྱེལ་ཏེ་རང་དབང་གི་ཁོར་ཡུག་དེར་ལོངས་ སྤྱོད་དུ་གཞུག་རྒྱུའི་གྲོས་མགོ་བཏོན་བྱུང༌། ངས་ཀྱང་བཟང་ཚུལ་དང་ཚོད་ལྟ་བྱེད་ཆོག་ཚུལ་བཤད་མོད། ས་འདི་ནས་ཆུ་མོ་གང་གཱ་བར་དུ་སྤྱི་ལེ་བཅུ་གསུམ་ལྷག་ཡོད་ལ། ཉ་རིགས་སྐྱེལ་སྟངས་ཀྱི་ཉམས་མྱོང་གིས་མ་འདང་བ་དང༌། ཐབས་བཀོད་ཡག་པོ་ཞིག་མ་རྙེད་པས་ད་ཐུག་ཏུ་ལག་བསྟར་བྱེད་མ་ཐུབ་པར་གནས་འདིར་ སྔར་བཞིན་ལྷགས་པ་རེད།
ཁོ་གཉིས་ཀྱིས་ཕན་ཚུན་ལ་འཐམ་རེས་དང་འཁྱུད་རེས། འདེད་རེས་བྱེད་ཞོར། གདང་ཙམ་གདང་ཙམ་བྱེད་ཀྱིན་པའི་ཁ་དེས་ཅི་ཞིག་གི་གསང་བ་འཆད་བཞིན་པ་ཡིན་ཏུ་ ཆུགས་ཀྱང༌། ངས་ནི་ཅི་ཡང་གོ་མ་ཐུབ་པས། ང་རང་ཁོ་གཉིས་ཀྱིས་ཕན་ཚུན་ལ་སྐད་དང་ཡི་གེའི་རྒྱུད་ལམ་གང་ཡང་མེད་པར་བརྩེ་བ་ སྤྲོད་པའི་བརྡ་སྤྲོད་སྟངས་དེར་ཧ་ལས་ཤིང་ཧོན་འཐོར་ཞོར། བསམ་གཞིག་སྟུག་པོ་ཞིག་གི་ཀློང་དུ་ཚུད་དེ། ངས་ཁོ་མོར་བརྩེ་འཕྲིན་བསྐུར་བ་ནི་ནོར་འཁྲུལ་ལམ་ནག་ཉེས་ཤིག་ཡིན་པའི་ཚོར་སྣང་ མཐུག་ཏུ་ཕྱིན་པ་དང༌། དུང་སེམས་མཚོན་པ་ལ་སྐད་ཡིག་ལས་འགོང་བའི་རྒྱུད་ལམ་ཞིག་ཡོད་པ་རྟོགས་རྗེས། སེམས་ལ་སྔར་བས་འཚབ་སྣང་བཟོད་གླགས་མེད་པ་ཞིག་སྐྱེས་བྱུང༌། ་་བརྩེ་དུང་སྟེ། ལྷད་མེད་ཀྱི་བརྩེ་དུང༌།
བཅོས་ཤིང་བྲིས་ཏེ་བསྐུར་ནས་སྟོན་དགོས་པ་ཞིག་མ་ཡིན་པར།
ངང་ངམ་ཤུགས་ཀྱིས་བཞུར་བ་མཐོང་དགོས་པ་ཞིག་ཡིན་་་ཞེས་པའི་སྙན་ ཚིག་དེའི་བདེན་ཚད་དང་རིན་ཐང་ཡང་གསར་དུ་རྟོགས་བྱུང༌། དེ་ལྟ་ནའང༌། སེམས་འཕྲིན་ནི་བསྐུར་ཟིན་པས་བཟང་ངན་གང་ཡིན་ཡང་མཐའ་འབྲས་དང་དུ་ལེན་པ་ལས་ གཡོལ་ཐབས་མེད་སྙམ་གྱིན་ཡར་ལངས་ཤིང༌། རེ་སྒུག་གི་མགོ་བོ་ཡར་ལ་གཅིག་བསྟད་དེ། བསྐྱར་དུ་ལམ་ཕྲན་ཀྱ་ཀྱུ་དེའི་ཕྱོགས་སུ་གོམ་པ་སྤོས་་་་་་་་་་་་་་་་་་་་
མཆོན་མེ་དྲ་ཚིག་ལས་བཤུས་་་་་་་་་་་་་་་་་་